Fis-6 ta' Diċembru 2017, Il-Kumitat tar-Rappreżentanti Permanenti (Coreper) qabel dwar il-pożizzjoni tal-Kunsill rigward il-proposta tal-Kummissjoni għal reġistru ta' trasparenza mandatorju. Dan jagħti mandat lill-presidenza biex tibda n-negozjati mal-Parlament u l-Kummissjoni dwar il- parteċipazzjoni tal-Kunsill fir-reġistru ta' trasparenza flimkien maż-żewġ istituzzjonijiet l-oħra. "Irid ikun hemm aktar trasparenza fit-teħid ta' deċiżjonijiet tal-UE jekk irridu nibqgħu kredibbli għaċ-ċittadini tagħna. Din iżżid il-leġittimità tad-deċiżjonijiet tagħna," qal Matti Maasikas, Deputat Ministru tal-Estonja għall-Affarijiet tal-UE. "Il-mandat tagħna ser jippermetti parteċipazzjoni sinifikanti tal-Kunsill fir-reġistru ta' trasparenza ġdid u ser jiżgura li din tkun aktar effettiva u inklużiva," żied jgħid. Ir-reġistrazzjoni għandha tkun kundizzjoni għal ċerti interazzjonijiet ma' rappreżentanti ta' interessi Il-Kunsill jappoġġa l-approċċ ġenerali propost mill-Kummissjoni, jiġifieri li r-rappreżentanti ta' interessi jkunu meħtieġa jirreġistraw mar-reġistru ta' trasparenza bħala prekondizzjoni għal ċerti interazzjonijiet ma' dawk responsabbli mit-teħid ta' deċiżjonijiet fl-UE. Skont il-mandat tal-Kunsill, ir-rappreżentanti ta' interess ser ikollhom jitniżżlu fir-reġistru sabiex ikunu jistgħu jiltaqgħu ma' persunal f'karigi għolja tas-Segretarjat Ġenerali tal-Kunsill. Tkun meħtieġa wkoll reġistrazzjoni minn qabel għal sessjonijiet ta' informazzjoni tematika, avvenimenti pubbliċi u aċċess għall-bini tal-Kunsill. Il-Kunsill iqis li l-interazzjoni bejn ir-rappreżentanti ta' interessi u l-uffiċjali nazzjonali, bħad-diplomatiċi li jaħdmu fir-Rappreżentanzi Permanenti għall-UE, hija r-responsabilità unika tal-istat membru kkonċernat, inkluż meta jservi bħala l-Presidenza tal-Kunsill. Madankollu, il-mandat tal-Kunsill iħeġġeġ lill-istati membri biex jesiġu r-reġistrazzjoni fir-reġistru ta' trasparenza għal ċerti interazzjonijiet mar-Rappreżentanzi Permanenti fil-livell għoli meta jservu fir-rwol ta' presidenza tal-Kunsill. Dan ma jkunx jaffettwa d-dritt tagħhom li jindirizzaw il-kwistjoni permezz ta' xi miżura nazzjonali oħra. Proposta struttura ġdida Il-mandat tal-Kunsill jipproponi wkoll il-ħolqien ta' żewġ strumenti legali: ftehim interistituzzjonali tripartitiku u deċiżjonijiet individwali li għandhom jiġu adottati minn kull istituzzjoni. Dan tal-aħħar ikun jistabbilixxi t-tipi ta' interazzjonijiet li kull istituzzjoni tagħmel kondizzjonali mar-reġistrazzjoni minn qabel tar-rappreżentanti ta' interessi fir-reġistru ta' trasparenza. Iż-żewġ strumenti jikkostitwixxu pakkett politiku wieħed. Il-passi li jmiss Qabel in-negozjati interistituzzjonali bejn il-Presidenza tal-Kunsill u r-rappreżentanti tal-Parlament u tal-Kummissjoni, ser tiġi organizzata dalwaqt, laqgħa fuq livell politiku bi tħejjija għan-negozjati li ġejjin. Proposta emendata tal-Kummissjoni għal ftehim interistituzzjonali dwar reġistru ta' trasparenza mandatorju Din ir-riżorsa bħalissa hi disponibbli biss bil-lingwa jew il-lingwi li ġejjin: Abbozz ta' deċiżjoni tal-Kunsill dwar ir-regolamentazzjoni ta' interazzjonijiet bejn uffiċjali tas-Segretarjat Ġenerali tal-Kunsill u rappreżentanti ta' interessi, bil-kodiċi ta' kondotta anness Din ir-riżorsa bħalissa hi disponibbli biss bil-lingwa jew il-lingwi li ġejjin: